b'\n_START_ARTICLE_\nPaavo Heininen\n_START_SECTION_\nCarrera\n_START_PARAGRAPH_\nVa estudiar a l\'Acad\xc3\xa8mia Sibelius de H\xc3\xa8lsinki, on va rebre classes de composici\xc3\xb3 per part d\'Aarre Merikanto, Einojuhani Rautavaara, Einar Englund i Joonas Kokkonen. Va continuar els seus estudis a Col\xc3\xb2nia amb Bernd Alois Zimmermann; a la Juilliard School of Music de Nova York amb Vincent Persichetti i Eduard Steuermann; i de manera privada, a Pol\xc3\xb2nia, amb Witold Lutos\xc5\x82awski. Tamb\xc3\xa9 ha estudiat musicologia a la Universitat de H\xc3\xa8lsinki._NEWLINE_Heininen \xc3\xa9s un dels compositors contemporanis finlandesos m\xc3\xa9s importants. Les seves obres es poden dividir aproximadament en dos per\xc3\xadodes: dodecaf\xc3\xb2nic (c. 1957-1975) i serialista (del 1976 en endavant). A causa de les reaccions hostils a les seves primeres obres, particularment a la Simfonia n\xc3\xbam. 1, les seves obres fins a la d\xc3\xa8cada de 1980 es poden dividir aproximadament en dos grups: peces m\xc3\xa9s personals i complexes i peces m\xc3\xa9s apropiades, amables per al p\xc3\xbablic, com la Simfonia n\xc3\xbam. 2 "Petite symphonie joyeuse"._NEWLINE_Com a professor de composici\xc3\xb3 a l\'Acad\xc3\xa8mia Sibelius, Heininen ha estat molt influent en l\'educaci\xc3\xb3 de la propera generaci\xc3\xb3 de compositors finlandesos, i entre els seus alumnes es poden esmentar Magnus Lindberg, Kaija Saariaho, Jukka Tiensuu, Jouni Kaipainen i Veli-Matti Puumala._NEWLINE_A m\xc3\xa9s de compondre obres originals, Heininen ha reconstru\xc3\xaft diverses peces que el seu professor de composici\xc3\xb3 Aarre Merikanto va mutilar o destruir, incl\xc3\xb2s el seu darrer Estudi simf\xc3\xb2nic (1928) i el Sextet de corda (1932) i ha escrit el concert de viol\xc3\xad Tuuminki (Una noci\xc3\xb3) com una "re-imaginaci\xc3\xb3" del tercer concert de viol\xc3\xad de Merikanto destru\xc3\xaft completament. Al costat de la composici\xc3\xb3, HHeininen tamb\xc3\xa9 \xc3\xa9s conegut com a excel\xc2\xb7lent pianista i ha estrenat i enregistrat moltes de les seves pr\xc3\xb2pies obres de piano. Tamb\xc3\xa9 \xc3\xa9s conegut com a assagista i ha escrit un gran nombre de retrats de compositors.'